Otte patruljevogne og 16 politibetjente var her til eftermiddag involveret i en intens biljagt på gerningsmændene bag et bankrøveri i Nordea i Aalestrup. Begge mænd er nu anholdt.

Gerningsmændene truede bankpersonalet i Nordea i Aalestrup med et koben og slap af sted med et ukendt udbytte. Otte patruljevogne fra både Nordjyllands og Midt- & Vestjyllands Politi satte efter gerningsmændene, der flygtede i en stjålen sort Suzuki varebil. Efter en halv times biljagt, der blandt andet gik ind over nogle marker, hvor flere patruljebiler kørte fast, tog gerningsmændene flugten til fods. Den blev dog kortvarig, da både politibetjente og hunde løb efter dem og fik fat i både gerningsmænd og penge. Begge mænd er danske og henholdsvis 27 og 30 år. Den ene er fra Hobro-området. Falck er netop nu i gang med at hive de beskadigede politibiler fri. Ingen ko m noget til under biljagten.